ஆங்கில, அமெரிக்க எழுத்தாளர்களின் நூல்களே நூலகத்தில் ஏராளமாகவிருந்தன. உதாரணமாக வரலாற்றை எடுத்துக் கொண்டால் கிரெய்கரின் (Wilhelm Greiger -1912) மகாவம்ச மொழி பெயர்ப்புத் தொடக்கம், பிரித்தானிய ரியூடர், ஸ்ருவேட், ஹனோவர் அரச பரம்பரை வரலாறு வரையான நூல்கள் இருந்தன. இன்னொரு ஆங்கில நூல் அங்கிருந்தது. தமிழரால் எழுதப்பட்டது. அது அரசினால் தடை செய்யப்பட்டது என்று யாரோ கூறியதாக ஞாபகம். நூலாசிரியர் பெயர் ஞாபகத்துக்கு வர மறுக்கிறது. இலங்கையின் பூர்வீக குடிகள் தமிழர்கள் என்பதை வலுவான ஆதாரங்காட்டி எழுதிய வரலாற்று நூல். இப்படிப் பல கிடைத்தற்கரிய நூல்கள். வேறும், விஞ்ஞான கலைக்களஞ்சியம், ஆங்கில கலைக்களஞ்சியம், தமிழ் கலைக்களஞ்சியம் - அவை நிரை நிரையாக அடுக்கியிருந்தன. தூசி தட்டித்தான் எடுக்கவேண்டும். எல்லாம் கொஞ்சம் பழைய காலத்தவைதான். எனது காலத்தில் க.பொ.த. உயர்தர வகுப்புகளுக்கு உதவக்கூடிய சில தமிழ், ஆங்கில நூல்கள் சேர்க்கப்பட்டன. சில நவீன இலக்கிய நூல்கள் சேர்க்கப்பட்டன. ஒரு தொகுதி விஞ்ஞானக் கலைக்களஞ்சியம் சேர்க்கப்பட்டது. இவை யுத்த அனர்த்தத்தால் அழிந்து போனமை மிக்க வேதனைக்குரியது.